作者:辛棄疾
標題:賀新郎
內容:碧海成桑野。笑人間，江翻平陸，水雲高下。自是三山顏色好，更著雨婚煙嫁。料未必、龍眠能畫。擬向詩人求幼婦，倩諸君、妙手皆談馬。須進酒，為陶寫。回頭鷗鷺瓢泉社。莫吟詩、莫拋尊酒，是吾盟也。千騎而今遮白髮，忘卻滄浪亭榭。但記得、灞陵呵夜。我輩從來文字飲，怕壯懷、激烈須歌者。蟬噪也，綠陰夏。